**Predkladacia správa**

Dňa 24. februára 2022 Ruská federácia zahájila nevyprovokovanú vojenskú agresiu voči Ukrajine. Slovenská republika odsúdila konanie agresora a jasne sa postavila na stranu brániacej sa Ukrajiny. Svoju podporu Slovenská republika demonštrovala viacerými formami, vrátane dodávok vojenskej techniky a materiálu.

Okrem nevyhnutných dodávok zbraní Ukrajina potrebuje najmä dostatok príslušníkov vlastných ozbrojených síl, ktorí prešli náležitým výcvikom a vedia dodané zbrane obsluhovať. V tejto súvislosti schválili členské štáty Európskej únie zriadenie vojenskej asistenčnej misie pre Ukrajinu (ďalej len EUMAM UA), ktorej cieľom je naplniť urgentné požiadavky ukrajinských ozbrojených síl (ďalej len UAF) v oblasti výcviku. Misia bola spustená na základe rozhodnutia Rady EÚ č. 2022/2243 zo 14. novembra 2022.

Misia vychádza z existujúcich výcvikových iniciatív členských štátov EÚ, ktoré sa postupne rozširujú a vzájomne zlaďujú. Výcvik sa uskutočňuje na území EÚ na báze modulárneho prístupu. Slovenská republika poskytuje výcvik príslušníkom UAF formou spoločného mnohonárodného cvičenia. Účasť Slovenskej republiky v rámci EUMAM UA umožní rozšíriť a zosúladiť existujúce výcvikové iniciatívy členských štátov EÚ. Ozbrojené sily Slovenskej republiky tak budú poskytovať výcvik UAF na území Slovenskej republiky v rámci misie EUMAM UA i za možnej účasti zahraničných partnerov. Súčasne sa príslušníci Ozbrojených síl Slovenskej republiky zapoja do príslušných vojenských štruktúr na podporu EUMAM UA.

Návrh sa predkladá na základe čl. 86 písm. l) Ústavy SR, podľa ktorého do pôsobnosti Národnej rady Slovenskej republiky patrí vyslovenie súhlasu s vyslaním Ozbrojených síl Slovenskej republiky mimo územia Slovenskej republiky, ak nejde o prípad uvedený v čl. 119 písm. p) a súčasne na základe čl. 86 písm. m) Ústavy SR, podľa ktorého do pôsobnosti Národnej rady Slovenskej republiky patrí vyslovenie súhlasu s prítomnosťou zahraničných ozbrojených síl na území Slovenskej republiky.

 Predkladaný návrh má vplyv na rozpočet verejnej správy. Rozpočtové krytie na zabezpečenie vyslania príslušníkov Ozbrojených síl Slovenskej republiky do veliteľských štruktúr misie je v súlade s príslušným rozpočtovým opatrením Ministerstva obrany SR na pokrytie vyslania personálu Ozbrojených síl Slovenskej republiky do veliteľských štruktúr misií a operácií medzinárodného krízového manažmentu. Zároveň budú finančné náklady spojené s poskytnutím výcviku UAF refundované prostredníctvom Európskeho mierového nástroja na základe uzatvorenej Administratívnej dohody k EUMAM UA. Materiál nemá vplyv na podnikateľské prostredie, sociálne vplyvy, vplyvy na životné prostredie, vplyvy na informatizáciu spoločnosti, vplyvy na služby verejnej správy pre občana ani vplyvy na manželstvo, rodičovstvo a rodinu.

Materiál bol predmetom predbežného a medzirezortného pripomienkového konania a na rokovanie Bezpečnostnej rady a vlády Slovenskej republiky bol predložený bez rozporov. Vláda Slovenskej republiky vyslovila súhlas s materiálom uznesením č. 186/2023 zo 14. apríla 2023.